
Neurális jutalomreszponzivitás, mint a korai negatív tapasztalatok és az affektivitás kapcsolatának moderátora

Bevezetés
A korai életkori stressz – gyermekkori bántalmazás, abúzus, érzelmi elhanyagolás – együtt jár a pszichiátriai zavarok magasabb kockázatával. Neurobiológiai mechanizmusok révén összefügg az affektivitással, érzelemszabályozással, illetve a jutalomreszponzivitással. A fenti jelenségekben megfigyelhető heterogenitás transzdiagnosztikai relevanciával bír.
Célkitűzés
Kutatásunk célja annak vizsgálata, hogy a neurális jutalomreszponzivitás moderálja-e a korai stressz és az affektivitás, illetve érzelmi diszreguláció kapcsolatát serdülőknél.
Módszer
A Budapest Longitudinal Study of ADHD and Externalizing Disorders résztvevői (N=113; Mkor=15.26 év, SD=.989; 61.9% fiú) fMRI mérésen vettek részt, ahol a kezdeti jutalomreszponzivitás előidézésére alkalmas Doors paradigmát teljesítették. A vizsgált serdülők kitöltötték továbbá a Kérdőívet az Otthoni Környezetről (CATS), a Pozitív és Negatív Affektivitás Skálát (PANAS), az Érzelemszabályozási Nehézségek Skálát (DERS) és a Youth Self Report-ot (YSR); szüleik kitöltötték a DERS– Szülői változatát (DERS-P), és az ADHD Becslő Skálát (ARS-5). Moderációs elemzéseket végeztünk, klinikai jelentősége miatt a depresszió pontszámra valamint az ADHD diagnózisra kontrollálva.
Eredmények
A jobb felső gyrus frontalis superior (SFG) jutalomreszponzivitási feladataban mért aktivációja moderálta a korai stressz és a pozitív affektivitás (PA) kapcsolatát (F(5, 107)=3.433, p=.007, R2=.148). Alacsony SFG jutalomreszponzivitás esetén magasabb negatív bánásmód alacsonyabbb PA-val járt együtt (b=-.194, SE=.097; t=-1.1997, p=.048; 95%CI[-.386; -.001]), míg közepes (p=.665) vagy magas (p=.225) SFG jutalomreszponzivitás esetén a negatív bánásmód nem mutatott összefüggést a PA-val.
Következtetések
Eredményeink arra utalnak, hogy az SFG-ban megfigyelhető alacsony aktiváció hozzájárulhat a negatív bánásmód pozitív affektivitásra gyakorolt hatásához. Az alacsony pozitív affektivitás több mentális rendellenesség kockázati tényezője. A jutalomreszponzivitás agyi aktivációs mintázata potenciális transzdiagnosztikai marker lehet, amely jelezheti a pszichiátriai betegségek előfordulásának kockázatát a gyermekkori elhanyagolást megtapasztaltak körében.



